## El Consell finança amb 30.000 euros la Càtedra d’Especialització Intel·ligent de la Universitat Politècnica de València

*** L’especialització intel·ligent és una de les estratègies impulsades per la UE per a definir estratègies d’I+D+i regionals que concentren recursos i inversions en àrees a on hi haja sinergies amb les capacitats productives existents i potencials**

El Consell ha autoritzat la firma d’un conveni entre la Generalitat i la Universitat Politècnica de València (UPV) pel qual la Conselleria d’Innovació, Indústria, Comerç i Turisme contribuïx amb 30.000 euros al finançament de les activitats de la Càtedra d’Especialització Intel·ligent durant 2024.

La Càtedra té la finalitat de fomentar activitats relacionades amb la docència, la investigació i la difusió de l’Estratègia d’especialització intel·ligent de la Comunitat Valenciana vigent.

Concretament, durà a terme, entre altres accions, tres seminaris acadèmics amb personal investigador rellevant; un esdeveniment de disseminació d’un informe sobre innovació social; l’acolliment d’un o una estudiant en pràctiques; una activitat formativa amb estudiants de grau, i la producció d’informació sobre l’aplicació de l’Estratègia d’especialització intel·ligent en el període 2014-2022.

El conveni recorda que l’especialització intel·ligent és una de les estratègies impulsades per la Unió Europea dirigida a definir actuacions d’I+D+i regionals que concentren recursos i inversions en àrees a on hi haja sinergies amb les capacitats productives existents i potencials. Per a involucrar els grups d’interés en la matèria cal donar-los a conéixer l’estratègia, que és el que es farà per mitjà d’este conveni.

Així mateix, les actuacions emmarcades en esta estratègia impulsada per la UE busquen identificar les característiques i els actius exclusius de cada regió, subratllar els seus avantatges competitius i reunir els actors participants entorn d’una visió de futur compartida.

Per al control del compliment dels compromisos i el seguiment de la marxa del conveni es constituirà una comissió mixta de seguiment i control.

Fecha: 24/09/2024